SET ปิดเช้าวูบ 9.46 จุด รับปัจจัยลบหลายด้าน จับตาศาลรธน.ตัดสินยุบ “พรรคอนาคตใหม่” บ่ายนี้
SET ปิดเช้าวูบ 9.46 จุด รับปัจจัยลบหลายด้าน จับตาศาลรธน.ตัดสินยุบ "พรรคอนาคตใหม่" บ่ายนี้ โดยดัชนีช่วงเช้าปิดที่ระดับ 1,481.78 จุด ลดลง 9.46 จุด หรือ 0.63% มูลค่าการซื้อขาย 2.22 หมื่นล้านบาท
21 ก.พ. 2563

ผู้สื่อข่าวรายงานว่า ดัชนีช่วงเช้าปิดที่ระดับ 1,481.78 จุด ลดลง 9.46 จุด หรือ 0.63% มูลค่าการซื้อขาย 2.22 หมื่นล้านบาท
10 หุ้นกดดัชนีเช้านี้

ด้าน นายณัฐชาต เมฆมาสิน ผู้ช่วยกรรมการผู้จัดการฝ่ายวิเคราะห์หลักทรัพย์ บล.ทรีนีตี้ เปิดเผยว่า ตลาดหุ้นไทยยังคงเคลื่อนไหว Underperform ตลาดหุ้นอื่นในภูมิภาคชัดเจน นอกจากปัจจัยภายนอกเรื่องการแพร่ระบาดของไวรัสโคโรนาสายพันธุ์ใหม่ (โควิด-19) แล้ว ยังได้รับปัจจัยเฉพาะตัวทั้งปัญหางบประมาณปี 63 ล่าช้าและปัญหาภัยแล้งที่ส่งผลต่อเศรษฐกิจประเทศ ทำให้สำนักวิจัยหลายแห่งเริ่มปรับลดคาดการณ์อัตราการขยายตัวทางเศรษฐกิจ (GDP) ของไทยในปีนี้ กระทบภาพการลงทุนของตลาดทุน 2 ช่องทาง ได้แก่ กำไรของบริษัทจดทะเบียน (บจ.) ที่ลดลง และการเคลื่อนไหวของ Fund Flow ที่นักลงทุนต่างชาติยังคงขายสุทธิต่อเนื่อง
อย่างไรก็ตาม การที่ตลาดหุ้นไทยปรับลงมาในช่วง 2-3 วันนี้ ทำให้คาดว่าการเคลื่อนไหวของดัชนีในช่วงบ่ายน่าจะลดช่วงลบลงได้บ้าง แต่ยังมี Upside จำกัดที่บริเวณ 1,500 จุด ส่วนแนวรับอยู่ที่บริเวณ 1,470 จุด
ขณะที่นักลงทุนยังจับตาคำวินิจฉัยของศาลรัฐธรรมนูญในช่วงบ่ายวันนี้ กรณีเงินกู้ที่อาจส่งผลมาถึงการยุบพรรคอนาคตใหม่หรือไม่ โดยมอง 2 กรณี หากถูกยุบก็อาจจะมีแรงกระเพื่อมจากภายนอกสภาฯ ขณะที่ภาพในสภาฯเป็นเชิงบวกจากเสถียรภาพของรัฐบาลที่จะมีความมั่นคง และการออกกฎหมายต่าง ๆ น่าจะคล่องตัวมากขึ้น ส่งผลดีมายังเศรษฐกิจของประเทศ ดังนั้น หากตัดปัจจัยภายนอกสภาฯก็น่าจะส่งผลต่อภาพรวมดีขึ้นเล็กน้อย ส่วนกรณีไม่ยุบพรรคอนาคตใหม่ก็คงไม่มีผลกระทบมากนัก
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
AOT       มูลค่าการซื้อขาย 1,101.03 ล้านบาท  ปิดที่   64.00 บาท ลดลง  0.50 บาท
BAM       มูลค่าการซื้อขาย 1,052.32 ล้านบาท  ปิดที่   27.75 บาท เพิ่มขึ้น 0.25 บาท
PTT       มูลค่าการซื้อขาย   756.19 ล้านบาท  ปิดที่   44.00 บาท ลดลง  0.75 บาท
CRC &lt;ST&gt;      มูลค่าการซื้อขาย   623.21 ล้านบาท  ปิดที่   42.00 บาท เพิ่มขึ้น 0.25 บาท
CBG       มูลค่าการซื้อขาย   623.00 ล้านบาท  ปิดที่   82.75 บาท ลดลง  4.75 บาท
 